b'\n_START_ARTICLE_\nMudelprojekteerimine\n_START_PARAGRAPH_\nMudelprojekteerimine (inglise keeles building information modeling, l\xc3\xbchend BIM) on ruumilise infomudeli loomise protsess, mis sisaldab mudeli(te)na ruumilist projekteerimist ning h\xc3\xb5lmab t\xc3\xb6\xc3\xb6de ajaplaneerimist, eelarvestust ja ehitise ekspluatatsiooni._NEWLINE_Mudelprojekteerimise kasutamine pakub uusi paremaid v\xc3\xb5imalusi alternatiivsete projektlahenduste v\xc3\xb5rdlemiseks ja erinevate valdkondade projektlahenduste omavaheliseks koordineerimiseks. Infomudelite andmete p\xc3\xb5hjal teostatavad hoonesimulatsioonid v\xc3\xb5imaldavad paremini hinnata projekteeritava hoone tulevasi energiavajadusi ja halduskulusid ning ka kasutusmugavust._NEWLINE_Mudelprojekteerimise osana automaatselt saadavatest mahuarvutustest tulenevad ka kergemini teostatavad ehitusmaksumuse hinnangud, mis v\xc3\xb5imaldavad hoonestajal modelleerimise k\xc3\xa4igus operatiivselt j\xc3\xa4lgida ja parandada finantseeringu ja kogu hoonestusprotsessi l\xc3\xb5puks tekkiva kvaliteedi suhet._NEWLINE_Mitmesuguste tarkvaraliste vahenditega loodud protsessi tulemuseks peaks olema \xc3\xbchtselt k\xc3\xa4sitletav *.IFC (Industry Foundation Classes) laiendiga fail, mis sisaldab eri ehitusvaldkondade infot, tehnilisi omadusi ja parameetreid. Faile saab avada samaaegselt \xc3\xbches programmis, millega saab mudeleid anal\xc3\xbc\xc3\xbcsida koos ja eraldi. BIMi juhtivaks standardite organisatsiooniks maailmas on buildingSMART, mis on v\xc3\xa4lja t\xc3\xb6\xc3\xb6tatud 12 suurfirma koost\xc3\xb6\xc3\xb6s.\n_START_SECTION_\nDigitaalehituse klaster\n_START_PARAGRAPH_\nEestis loodi aastal 2015 digitaalehituse klaster, mille peamiseks eesm\xc3\xa4rgiks on v\xc3\xa4lja t\xc3\xb6\xc3\xb6tada ehitise elukaart h\xc3\xb5lmav innovaatiline digitaalehituse keskkond koos uute VDCM toodete, Gridi ja e-ehituse portaaliga. Digitaalehituse klastri ellukutsujateks ja klastriprojekti elluviijateks on 27 valdkonnaga seotud organisatsiooni: 24 ettev\xc3\xb5tetet ja 2 teadusasutust.'